Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών - Σχέδιο της Κοινής Θέσης της Κοινότητας -

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΟΧ ΕΖΕΣ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποσκοπεί στην τροποποίηση του πρωτοκόλλου 31 για την επέκταση της συνεργασίας στον τομέα της ενέργειας/στήριξης της ενεργειακής απόδοσης και των ανανεώσιμων πηγών ενέργειας στις αναπτυσσόμενες χώρες (COOPENER), στο πλαίσιο του πολυετούς προγράμματος «Ευφυής ενέργεια- Ευρώπη» (2003-2006), που θεσπίστηκε με την απόφαση αριθ. 1230/2003/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003. Κατ' αυτόν τον τρόπο, παρέχει τη νομική βάση για τη συμμετοχή των χωρών ΕΟΧ ΕΖΕΣ στα κοινοτικά προγράμματα και τις δράσεις στον τομέα της COOPENER από την 1η Ιανουαρίου 2004.

Το παρόν σχέδιο απόφασης της Μικτής Επιτροπής του ΕΟΧ θα πρέπει να εξεταστεί σε συνδυασμό με την απόφαση 164/2003 της Μικτής Επιτροπής του ΕΟΧ, η οποία ενσωματώνει όλα τα άλλα στοιχεία του πολυετούς προγράμματος «Ευφυής ενέργεια - Ευρώπη» (2003-2006) στη συμφωνία ΕΟΧ. Το στοιχείο «COOPENER» καθυστέρησε για τεχνικούς λόγους, γεγονός στο οποίο οφείλεται το παρόν συμπληρωματικό σχέδιο απόφασης της Μικτής Επιτροπής του ΕΟΧ.

3. Σύμφωνα με το άρθρο 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές κατόπιν προτάσεως της Επιτροπής.

4. Το σχέδιο απόφασης της Μικτής Επιτροπής του ΕΟΧ υποβάλλεται προς έγκριση στο Συμβούλιο, μετά την οποία η Επιτροπή θα προωθήσει τη θέση της Κοινότητας στη Μικτή Επιτροπή του ΕΟΧ το συντομότερο δυνατό.

Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως τα άρθρα 86 και 98,

Εκτιμώντας τα ακόλουθα:

(1) Το πρωτόκολλο 31 της συμφωνίας τροποποιήθηκε με την απόφαση αριθ. .../... της Μικτής Επιτροπής του ΕΟΧ, της ... [1] .

[1] ΕΕ L [...], [...], σ. [...].

(2) Η απόφαση αριθ. 1230/2003/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, για θέσπιση πολυετούς προγράμματος δράσης στο πεδίο της ενέργειας: «Ευφυής ενέργεια - Ευρώπη» (2003-2006) [2] ενσωματώθηκε στη συμφωνία με την απόφαση αριθ. 164/2003 της Μικτής Επιτροπής του ΕΟΧ, της 7ης Νοεμβρίου 2003 [3].

[2] ΕΕ L 176, 15.7.2003, σ. 29.

[3] ΕΕ L 41, 12.2.2004, σ. 67.

(3) Κρίνεται σκόπιμο να επεκταθεί η συνεργασία των συμβαλλόμενων μερών της συμφωνίας για να συμπεριληφθεί ο ειδικός τομέας «COOPENER» του προγράμματος και οι συναφείς δράσεις.

(4) Επομένως, το πρωτόκολλο 31 της συμφωνίας πρέπει να τροποποιηθεί ώστε να καταστεί δυνατή η εν λόγω επέκταση της συνεργασίας από 1ης Ιανουαρίου 2004,

ΑΠΟΦΑΣΙΖΕΙ:

Άρθρο 1

Στην παράγραφο 2ε του άρθρου 14 του πρωτοκόλλου 31 της συμφωνίας, προστίθεται η ακόλουθη περίπτωση:

«- Από την 1η Ιανουαρίου 2004, τα κράτη της ΕΖΕΣ συμμετέχουν στον ειδικό τομέα «COOPENER» και στις συναφείς δράσεις του κοινοτικού προγράμματος που αναφέρεται στην παράγραφο 5 ζ).»

Άρθρο 2

Η παρούσα απόφαση αρχίζει να ισχύει στις [....], υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας [4].

[4] [Δεν έχουν αναφερθεί συνταγματικές απαιτήσεις.] [Αναφέρονται συνταγματικές απαιτήσεις.]

Εφαρμόζεται από 1ης Ιανουαρίου 2004.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

Βρυξέλλες, [...]

Για τη Μικτή Επιτροπή του ΕΟΧ

Ο Πρόεδρος

Οι Γραμματείς

της Μικτής Επιτροπής του ΕΟΧ